সুষ্ঠু আইনশৃংখলা পরিস্থিতি এবং নিশ্চিত নাগরিক নিরাপত্তা জীবনযাপন, আয়-রোজগার, কাজকর্ম, অর্থনৈতিক তৎপরতা ইত্যাদির পূর্বশত। নিরাপত্তার অভাব বা অনিশ্চয়তা নিয়ে কোনো কিছুই ঠিকভাবে করা সম্ভব নয়। এই বিবেচনা সামনে রেখে নাগরিক নিরাপত্তা যথাযথ করার কোনো বিকল্প নেই। ওয়াকিবহাল মহলের অজানা নেই, ছিনতাই, রাহাজানি, চাঁদাবাজি প্রভৃতি অপরাধ অব্যাহত থাকার একটি বড় কারণ, এসব ঘটনার সুষ্ঠু তদন্ত হয়না এবং বিচার প্রক্রিয়াও দীর্ঘসূত্রী। প্রতিটি ঘটনার যদি স্বল্পতম সময়ে তদন্ত ও বিচার কাজ নিষ্পন্ন হতো, অপরাধীদের উপযুক্ত শাস্তি নিশ্চিত হতো তাহলে এসব অপরাধ অনেক কমে আসতো এবং নতুন অপরাধী সৃষ্টির হারও কমে যেতো। ছিনতাইকারীদের দৌরাত্ম যেভাবে বেড়ে গেছে, আমরা মনে করি, পুলিশের অভিযান ও টহল বাড়ানো গেলে তা কমতে পারে। সেই সঙ্গে ছিনতাইকারীদের কোঠর শাস্তির সম্মুখীন করতে হবে, যাতে এ অপকর্মে কেউ জড়িত হতে সাহস না পায়। রাজধানীর প্রতিটি থানা-পুলিশকে এ ব্যাপারে সক্রিয় ও তৎপর হতে হবে। আবু তালহার মতো আর কোনো তরুণের, আর কোনো ব্যক্তির যেন ছিনতাইকারীদের ছুরিতে প্রাণ দিতে না হয়, আমরা সর্বোত্মভাবে সেই কামনাই করি।